仙都白鹿歌
作者：林泳
朝代：宋

paragraphs: 山中白鹿老而靈，有客有客占鹿鳴。
我尋石門不知處，道人出洞歡相迎。
修行無力有我相，不應信息令渠驚。
吁嗟至人離諸有，一切相自有心生。
桃源意行花兩岸，山陰興盡雪三更。
道人道人苦多事，爾自采藥渠食萍。
白雲滿洞不須掃，客去客來雲無情。
我聞神仙游處白鶴叫，試聽夜半空中聲。